กระทรวงการต่างประเทศ ชี้แจงการให้ความช่วยเหลือทางการจีน กรณีการแพร่ระบาดของเชื้อไวรัสโคโรนาสายพันธุ์ใหม่
กระทรวงการต่างประเทศ ชี้แจงการให้ความช่วยเหลือทางการจีน กรณีการแพร่ระบาดของเชื้อไวรัสโคโรนาสายพันธุ์ใหม่กระทรวงการต่างประเทศ ชี้แจงถึงการให้ความช่วยเหลือเบื้องต้นในนามรัฐบาลไทยแก่สาธารณรัฐประชาชนจีน หลังเกิดการระบาดของโรคปอดอักเสบจากเชื้อไวรัสโคโรนาสายพันธุ์ใหม่ 2019 ในฐานะมิตรประเทศและหุ้นส่วนความร่วมมือเชิงยุทธศาสตร์อย่างรอบด้านระหว่างไทยกับจีน รัฐบาลไทยได้มอบความช่วยเหลือเบื้องต้นแก่สาธารณรัฐประชาชนจีน โดยวันนี้ (6 ก.พ. 63) นายภาสกร ศิริยะพันธุ์ รองปลัดกระทรวงการต่างประเทศ เป็นผู้แทนกระทรวงการต่างประเทศ มอบเงินบริจาคในนามรัฐบาลไทย จำนวน 3 ล้านบาท ให้แก่สภากาชาดไทย เพื่อส่งมอบต่อไปยังสภากาชาดจีน เพื่อให้ความช่วยเหลือด้านมนุษยธรรมและทางการแพทย์แก่ประชาชนจีน นอกจากนี้ รัฐบาลไทยยังได้บริจาคสิ่งของและอุปกรณ์จำเป็นที่จัดซื้อเองและที่ได้รับบริจาคจากภาคเอกชน สำหรับบุคลากรทางการแพทย์และผู้ที่ได้รับผลกระทบจากการแพร่ระบาดของโรคปอดอักเสบจากเชื้อไวรัสฯ โดยได้จัดส่งไปพร้อมกับเครื่องบินของสายการบินไทยแอร์เอเชีย (Thai Air Asia) เที่ยวบินที่ FD570 ในภารกิจการเคลื่อนย้ายคนไทยในนครอู่ฮั่นและพื้นที่ใกล้เคียงกลับประเทศไทยโดยสมัครใจ เมื่อวันที่ 4 กุมภาพันธ์ที่ผ่านมานอกจากนี้ พลเอก ประยุทธ์ จันทร์โอชา นายกรัฐมนตรี ได้มีสารถึงนายหลี่ เค่อเฉียง นายกรัฐมนตรีสาธารณรัฐประชาชนจีน แสดงความห่วงใยและให้กำลังใจรัฐบาลสาธารณรัฐประชาชนจีนในการรับมือกับสถานการณ์ในครั้งนี้ให้ผ่านพ้นไปด้วยดี และขอบคุณฝ่ายจีนที่ดูแลชาวไทยในนครอู่ฮั่นและพื้นที่อื่นๆ ของจีนเป็นอย่างดี และยืนยันความพร้อมของไทยที่จะร่วมมืออย่างใกล้ชิดกับฝ่ายจีน เพื่อรับมือกับสถานการณ์ดังกล่าว